**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού της Αρχής Τηλεπικοινωνιών Κύπρου του 2023 Νόμος του 2022»**

**Παρόντες:**

Χριστιάνα Ερωτοκρίτου, πρόεδρος Χρίστος Χριστοφίδης

Χρύσης Παντελίδης Σωτήρης Ιωάννου

Χάρης Γεωργιάδης Αλέκος Τρυφωνίδης

Ονούφριος Κουλλά **Μη μέλη της επιτροπής:**

Σάβια Ορφανίδου Σταύρος Παπαδούρης

Αντρέας Καυκαλιάς

Η Κοινοβουλευτική Επιτροπή Οικονομικών και Προϋπολογισμούμελέτησε το υπό αναφορά νομοσχέδιο σε συνεδρία της, που πραγματοποιήθηκε την 21η Νοεμβρίου 2022. Στη συνεδρία της επιτροπής κλήθηκαν και παρευρέθηκαν ο πρόεδρος του διοικητικού συμβουλίου και ο ανώτατος εκτελεστικός διευθυντής της Αρχής Τηλεπικοινωνιών Κύπρου (ΑΤΗΚ), καθώς και εκπρόσωποι του Υπουργείου Οικονομικών.

Ο προϋπολογισμός της ΑΤΗΚ για το έτος 2023 προβλέπει συνολικές δαπάνες ύψους €575.722.580 και συνολικά έσοδα ύψους €386.752.300, τα οποία θα προέλθουν κυρίως από την παροχή υπηρεσιών και προϊόντων.

Οι προϋπολογιζόμενες δαπάνες για το έτος 2023 αφορούν στα ακόλουθα:

1. Αποδοχές προσωπικού και άλλες παροχές (€158.889.360).
2. Τακτικές δαπάνες εκτός αποδοχών και άλλων παροχών (€175.042.720).
3. Κεφαλαιουχικές δαπάνες (€99.455.500).
4. Έργα επί πληρωμή για τρίτους (€7.270.000).
5. Επενδύσεις (€106.465.000).
6. Απρόβλεπτες δαπάνες (€5.600.000).
7. Υποχρέωση Ταμείου Συντάξεως (€23.000.000).

Σύμφωνα με τα στοιχεία που κατατέθηκαν ενώπιον της επιτροπής, σημειώνονται τα ακόλουθα:

1. O προϋπολογισμός της ΑΤΗΚ καταρτίζεται στη βάση των δεδουλευμένων και χρηματοδοτείται από ίδιους πόρους.

2. Με βάση τον λογαριασμό αποτελεσμάτων για το έτος 2023, προβλέπεται πλεόνασμα πριν από τη φορολογία ύψους €12,8 εκατομ. και μετά τη φορολογία ύψους €10,5 εκατομ., σε σχέση με €46,7 εκατομ. και €39,4 εκατομ. για το έτος 2022, αντίστοιχα.

3. Οι προϋπολογιζόμενες δαπάνες για το έτος 2023 παρουσιάζουν αύξηση κατά 32,5% σε σχέση με το έτος 2022, η οποία οφείλεται κυρίως στην πρόνοια για εφαρμογή σχεδίου πρόωρης αφυπηρέτησης, στην παραχώρηση προσαυξήσεων στο προσωπικό, στην αυξημένη πρόνοια για ωρομίσθιο προσωπικό λόγω αύξησης του τιμαριθμικού επιδόματος και των ωρών εργασίας, στο αυξημένο κόστος ηλεκτρικής ενέργειας, στις νέες ενέργειες με στόχο την αύξηση των πωλήσεων της υπηρεσίας «Cytavision», στις αποδόσεις σε τηλεπικοινωνιακούς οργανισμούς, καθώς και στην αγορά εξοπλισμού για μεταπώληση.

4. Αναφορικά με τις υποχρεώσεις της ΑΤΗΚ προς το Ταμείο Συντάξεως, σύμφωνα με νεότερη αναλογιστική μελέτη του Σχεδίου Συντάξεων Υπαλλήλων του οργανισμού, καταδεικνύεται αναλογιστικό έλλειμμα χρηματοδότησης κατά την 31η Δεκεμβρίου 2021 ύψους €132,9 εκατομ., έναντι €177,2 εκατομ. κατά την 31η Δεκεμβρίου 2020. Ως εκ τούτου, κατόπιν απόφασης του διοικητικού συμβουλίου της ΑΤΗΚ, περιλήφθηκε στον προϋπολογισμό πρόνοια για καταβολή ποσού ύψους €23 εκατομ., καθώς και προσαρμογή της εισφοράς εργοδότη στο 2,8% των μισθών, με περίοδο αποπληρωμής τα 6,3 χρόνια, αντί 8,6 χρόνια που είχε αποφασιστεί βάσει προηγούμενης αναλογιστικής μελέτης.

Στο στάδιο της εξέτασης του προϋπολογισμού η επιτροπή εξέφρασε την ικανοποίησή της για τα οικονομικά αποτελέσματα της ΑΤΗΚ και ζήτησε περαιτέρω ενημέρωση για επιμέρους ζητήματα, τα οποία αφορούν μεταξύ άλλων στα προβλεπόμενα για το 2023 οικονομικά αποτελέσματα, στα έσοδα, στις κεφαλαιουχικές δαπάνες, στις επενδύσεις και στα κυριότερα προγραμματισμένα έργα του οργανισμού, στη συνεισφορά της ΑΤΗΚ προς το κράτος, στις τιμές των παρεχόμενων υπηρεσιών, στο σχέδιο πρόωρης αφυπηρέτησης και στο σύστημα αξιολόγησης των υπαλλήλων.

Σε σχέση με τα τεθέντα ζητήματα, ο πρόεδρος του διοικητικού συμβουλίου της ΑΤΗΚ δήλωσε μεταξύ άλλων τα ακόλουθα:

1. Βασικός σκοπός της ΑΤΗΚ είναι η διατήρηση βέλτιστης ποιότητας τηλεπικοινωνιακών υπηρεσιών για τους καταναλωτές, γεγονός που επιτυγχάνεται μέσω επενδύσεων σε υποδομές.
2. Τα έσοδα του οργανισμού για το 2022 αναμένεται να ανέλθουν στα €400 εκατομ. και βρίσκονται στο υψηλότερο επίπεδο των τελευταίων οκτώ ετών, ενώ η κερδοφορία βρίσκεται στο υψηλότερο επίπεδο των τελευταίων δεκατριών ετών και αναμένεται να ανέλθει στα €73 εκατομ.
3. Η ΑΤΗΚ για το έτος 2021 κατέβαλε στο κράτος το συνολικό ποσό των €36,8 εκατομ., εκ των οποίων τα €23,2 εκατομ. αφορούν μέρισμα και €13,6 εκατομ. φορολογία, ενώ την τελευταία εικοσαετία ο οργανισμός κατέβαλε συνολικά στο κράτος €1,191 δις, εκ των οποίων €874,9 εκατομ. αφορούν μέρισμα και €316,4 εκατομ. φορολογία.
4. Παρ’ όλες τις δύσκολες οικονομικές συνθήκες, οι οποίες επέφεραν πληθωριστικές τάσεις και αύξηση στην τιμή του ηλεκτρισμού, η ΑΤΗΚ αποφάσισε όπως απορροφήσει το αυξημένο κόστος, ώστε να μη μετακυλισθεί στους καταναλωτές. Επιπροσθέτως, ο οργανισμός προχώρησε σε νέες ρυθμίσεις στα πακέτα κινητής τηλεφωνίας, τα οποία συνέβαλαν στη μείωση του σταθμισμένου κόστους προς όφελος των καταναλωτών, επαναβεβαιώνοντας την προσήλωση της ΑΤΗΚ στη μείωση του κόστους σύνδεσης προς τους καταναλωτές.
5. Ο αναπτυξιακός προϋπολογισμός της ΑΤΗΚ για το 2023 περιλαμβάνει επενδύσεις που διασφαλίζουν την οικονομική ευρωστία του οργανισμού και δημιουργούν τις προϋποθέσεις για τη βελτίωση της καθημερινότητας των πολιτών και των επιχειρήσεων, καθώς και τη διαφύλαξη του φυσικού περιβάλλοντος.
6. Οι κεφαλαιουχικές δαπάνες της ΑΤΗΚ αυξήθηκαν σημαντικά τα τελευταία χρόνια και σε συνδυασμό με τις επενδύσεις σε τηλεπικοινωνιακές υποδομές για το έτος 2023 αναμένεται να ανέλθουν στα €207 εκατομ.
7. Οι επενδύσεις της ΑΤΗΚ υποστηρίζουν την υλοποίηση αρκετών νέων έργων, τα οποία αφορούν μεταξύ άλλων στα «Cyta Fiber», «Cyta Data Center», «East Med Corridor», «Κάδμος 2», καθώς και στην παραγωγή, προμήθεια και ενεργειακή κάλυψη των αναγκών των τηλεπικοινωνιακών υποδομών, των κτιρίων, των υπηρεσιών, του προσωπικού και των πελατών του οργανισμού με ηλεκτρική ενέργεια από ανανεώσιμες πηγές ενέργειας.

Αναφορικά με το σχέδιο πρόωρης αφυπηρέτησης, ο ανώτατος εκτελεστικός διευθυντής της ATHK δήλωσε ότι αυτό έχει ετοιμαστεί και αποσταλεί στο Υπουργείο Οικονομικών, ενώ αναμένεται να προκηρυχθεί μέχρι το τέλος του έτους 2022. Η ΑΤΗΚ αναμένεται να έχει σημαντικά οικονομικά οφέλη από την εφαρμογή του εν λόγω σχεδίου, η οποία προγραμματίζεται εντός του έτους 2023.

Σε σχέση με το σύστημα αξιολόγησης της απόδοσης των υπαλλήλων, ο ίδιος αρμόδιος δήλωσε ότι η ΑΤΗΚ εφαρμόζει αυτό το σύστημα τα τελευταία τρία έτη και κρίνεται ιδιαίτερα αποδοτικό, καθότι οι υπάλληλοι αξιολογούνται πλέον στη βάση επίτευξης μετρήσιμων στόχων.

Σημειώνεται ότι ο πρόεδρος του διοικητικού συμβουλίου της ΑΤΗΚ κατέθεσε στην επιτροπή σχετικό σημείωμα, στο οποίο αναλύονται μεταξύ άλλων ζητήματα που αφορούν στα οικονομικά αποτελέσματα, στις προκλήσεις, στην εταιρική στρατηγική, στο αναπτυξιακό πρόγραμμα και στις δράσεις του οργανισμού.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος.

22 Νοεμβρίου 2022

Αρ. Φακ.: 23.01.063.236-2022

ΑΚ/ΑΛ/ΜV